Základným nástrojom, ktorým sa riadi hospodárenie EXIMBANKY SR je jej rozpočet. Proces jeho zostavovania, posudzovania a schvaľovania aj v roku 2003 upravujú ustanovenia § 31 zákona č. 80/1997 Z.z. o EXIMBANKE SR v znení neskorších predpisov a vnútrobankové predpisy. 

Návrh rozpočtu EXIMBANKY SR na rok 2003 je štruktúrovaný do piatich častí:

A. 	Základné východiská, ciele a nástroje
B.	Obchodné aktivity a ich zdrojové zabezpečenie
C.	Rozpočet aktív a pasív
D.	Rozpočet nákladov a výnosov
E.	Hospodársky výsledok

A.	 	Základné východiská, ciele a nástroje

	Návrh rozpočtu EXIMBANKY SR na rok 2003 vychádza z očakávaných výsledkov hospodárenia za rok 2002 pri akceptovaní zámerov obchodno-finančného plánu EXIMBANKY SR na rok 2003, ktorý po prerokovaní s Ministerstvom financií SR a Ministerstvom hospodárstva SR schválila Rada banky EXIMBANKY SR dňa 22.7.2002. Je založený na nasledovných predpokladoch :

-	nepočíta s dotáciou do zverených zdrojov z prostriedkov štátneho rozpočtu SR na rok 2003,
-	prekročenie rozpočtovanej podpory exportu v roku 2003 v porovnaní s očakávanou skutočnosťou za rok 2002 o takmer 6,6 mld. Sk,
-	pokračujúca optimalizácia vlastných i zverených zdrojov financovania EXIMBANKY SR v prospech ich použitia na podporu exportu, a to i formou zahraničných odberateľských úverov,
-	optimálne využitie kapacít jednotlivých fondov,
-	získanie cudzích zdrojov určených na krytie zmenkových úverov Slovenským lodeniciam Komárno, a.s., Bratislava, pričom sa predpokladá, že budú v priebehu roka 2003 splatené,
-	rozšírenie produktovej štruktúry EXIMBANKY SR tak v oblasti financovania úverov, ako aj v oblasti poisťovania,
-	pokles nákladov na vlastnú prevádzku EXIMBANKY SR ako odraz racionalizácie investičných potrieb v predchádzajúcich rokoch a skvalitnenia jej celkového riadenia,
-	pokles výnosov v dôsledku nižších výnosov z poisťovacích činností,
-	zvýšenie nákladov spojených s tvorbou rezerv ako dôsledku zvýšenej potreby krytia rizík z bankovej i poisťovacej činnosti.

Prioritným cieľom návrhu rozpočtu EXIMBANKY SR na rok 2003 je naďalej prehlbovať účinnosť využívania ekonomického potenciálu EXIMBANKY SR na podporu exportu a racionalizáciu vlastnej prevádzky. 

EXIMBANKA SR v roku 2003 predpokladá podporiť prostredníctvom svojich aktivít slovenský export v celkovej výške 52,4 mld. Sk, čo predstavuje 6,3 % z predpokladaného objemu exportu Slovenskej republiky. V porovnaní s očakávaniami za rok 2002 to znamená nárast podporeného exportu EXIMBANKOU SR o takmer 6,6 mld. Sk. Tento nárast je výsledkom zintenzívnenia obchodných aktivít a súvisí s ďalšou optimalizáciou využívania zdrojov na podporu exportu.

Limitujúcim faktorom rozsahu podpory exportu produktmi EXIMBANKY SR v roku 2003 je jej zdrojová vybavenosť. Jej prírastok sa v návrhu rozpočtu na rok 2003 spája iba s tvorbou vlastného hospodárskeho výsledku a rastom rezerv. Na druhej strane sa predpokladá čerpanie zdrojov EXIMBANKY SR na vyrovnanie strát z úrokových rozdielov z poistenia a zaistenia. Celkové zdroje sa podľa návrhu rozpočtu na rok 2003 (7.120.000 tis. Sk) plánujú zvýšiť oproti očakávanej skutočnosti roku 2002 o 0,9 %. Návrh rozpočtu uvažuje aj so získaním cudzích zdrojov, ktoré budú určené na financovanie zmenkových úverov klienta, pričom sa predpokladá ich splatenie v priebehu roka 2003. 

Návrh rozpočtu EXIMBANKY SR na rok 2003 nepočíta s požadovanou dotáciou (v objeme 800.000 tis. Sk) do jej zverených zdrojov financovania z prostriedkov štátneho rozpočtu SR pre jeho známu napätosť. 

B. 	Obchodné aktivity a ich zdrojové zabezpečenie

Rozsah a zameranie obchodných aktivít EXIMBANKY SR na rok 2003 vychádza zo schváleného obchodno-finančného plánu na daný rok. Jeho ťažisko tvorí pokračujúca reštrukturalizácia a zefektívnenie využitia disponibilných zdrojov formou rozšírenia produktovej štruktúry ďalšími novými produktmi v prospech obchodných aktivít podporujúcich export.

1.	Bankové činnosti

EXIMBANKA SR v návrhu rozpočtu na rok 2003 podporí export slovenských podnikateľských subjektov prostredníctvom financovania úverov a poskytovania záruk v celkovom objeme 38,5 mld. Sk, čo je o 9,0 mld. Sk viac v porovnaní s očakávanou skutočnosťou za rok 2002. Na jednotlivé bankové produkty pripadá nasledovný objem podporeného exportu :

•	refinančné úvery				34,0 mld. Sk,
•	eskontné úvery					  1,5 mld. Sk,
•	poskytnuté záruky				  3,0 mld. Sk.

Podporu zahranično-obchodnej výmeny prostredníctvom svojich produktov bude EXIMBANKA SR v roku 2003 orientovať v súlade s teritoriálnou zahranično-obchodnou politikou Slovenskej republiky. Dôkazom toho sú plánované obchodné prípady do krajín ako sú Ruská federácia, Uzbekistan, Čína, India, Brazília.

V komoditnom členení plánuje EXIMBANKA SR nadviazať na štruktúru z predchádzajúcich rokov s dôrazom na stroje a prepravné zariadenia, priemyselné výrobky, chemikálie, nápoje a tabak, potraviny.

V roku 2003 EXIMBANKA SR plánuje nadviazať na štruktúru financovania úverových aktivít z roku 2002. Dominantným produktom na podporu exportu naďalej zostanú refinančné úvery komerčným bankám, ktoré sú najmenej rizikovou formou úverového financovania vzhľadom na ich návratnosť. Ich rozpočtovaná výška na rok 2003 (4.550.000 tis. Sk) predstavuje nárast oproti očakávanému stavu roku 2002 o 900.000 tis. Sk (24,7 %). Bude dosiahnutá znížením objemu zdrojov určených na krytie rizík z poisťovacích a záručných činností. Objem podporeného exportu prostredníctvom refinančných úverov sa očakáva vyšší  o 6,0 mld. Sk oproti očakávaniu za rok 2002. Novým zámerom bude poskytovanie refinančných investičných úverov na financovanie dovozu technológií.

EXIMBANKA SR bude v roku 2003 pokračovať aj v poskytovaní úverov prostredníctvom eskontu zmeniek na podporu vývozu. V návrhu rozpočtu na rok 2003 sa predpokladá, že produkty založené na eskonte zmeniek dosiahnu výšku 850.000 tis. Sk, čo je oproti roku 2002 zvýšenie o 200 mil. Sk. Na ich výške sa podieľa eskont zmeniek realizovaný prostredníctvom komerčných bánk v objeme 120.000 tis. Sk. Výraznejšie bude priame financovanie pohľadávok z úverov poskytnutých klientom formou eskontu ich zmeniek, resp. odkupom pohľadávok vývozcu v sume 730.000 tis. Sk.

Na celkovej výške úverov sa podieľajú aj úvery poskytnuté v predchádzajúcich obdobiach formou priameho financovania, ktorých zostatok k ultimu roku 2003 bude predstavovať objem 60.000 tis. Sk.

Na financovanie úverových aktivít sa v návrhu rozpočtu EXIMBANKY SR na rok 2003 predpokladá využívať vlastné a zverené zdroje spolu vo výške  5.460.000 tis. Sk, čo je o 1.090.000 tis. Sk viac ako sa očakáva v roku 2002. Nepočíta sa v ňom s dotáciou do zverených zdrojov financovania z prostriedkov štátneho rozpočtu. Návrh rozpočtu na rok 2003 uvažuje so zvýšením objemu zdrojov na financovanie úverov o získané cudzie zdroje, ktoré by mali byť do konca roku splatené.

Dôležitým nástrojom na podporu exportu v roku 2003 budú poskytované záruky klientom. Ich rozsah určuje kapacita fondu na záruky vo výške 2.939.000 tis. Sk, ktorá je daná objemom prostriedkov vo fonde (587.800 tis. Sk) a bezpečnostným koeficientom 5,0. Oproti očakávanej skutočnosti za rok 2002 to predstavuje nárast takmer o 500.000 tis. Sk. Zámerom v oblasti záručných aktivít je posilniť ich produktovú štruktúru. Okrem záruk za ponuku, za dobré prevedenie kontraktu, za platbu vopred, za zádržné a za záručnú dobu sa budú používať aj záruky za úver na prevádzkový kapitál a za dovoz technológií určených na skvalitnenie výroby. Pripravuje sa tiež produkt záruk za leasované technológie. Používaním týchto záručných produktov sa umožní lepší prístup k zdrojom financovania aj pre kategóriu malých a stredných podnikov.

Štruktúra jednotlivých bankových produktov sa môže meniť v závislosti od požiadaviek podnikateľskej sféry, čo predpokladá preskupovanie medzi jednotlivými produktmi v priebehu roka. Úroková sadzba všetkých úverov bude vychádzať zo základnej hodnoty 5,0 % p.a., pričom v prípade úverov realizovaných prostredníctvom komerčných bánk bude zvýšená o maržu komerčnej banky. Úroková sadzba na produkty priameho financovania bude zvýšená o rizikovú prirážku, korigovanú o výšku poistenia úverových rizík. Návrh rozpočtu na rok 2003 predpokladá výšku poplatkov za záruky od 1 % p.a. vyššie, pričom bude zohľadňovať prijaté riziko EXIMBANKY SR. 

2. Poisťovacie činnosti

EXIMBANKA SR prostredníctvom poistenia a zaistenia exportných aktivít v roku 2003 podporí export v celkovej výške 13,9 mld. Sk (pokles oproti očakávanej skutočnosti za rok 2002 o 2,4 mld. Sk). Pokles podporeného exportu v roku 2003 súvisí s nižším objemom podporeného exportu z poistenia strednodobých a dlhodobých rizík. 

Z časového hľadiska je výška podpory exportu prostredníctvom poistenia strednodobých a dlhodobých rizík v roku 2002 pozitívne ovplyvnená hlavne zaistením obchodného prípadu Shen Tou, Čína. Hoci upísané riziko z tohto prípadu nesie EXIMBANKA SR v priebehu celého zmluvného obdobia, podpora exportu je zohľadnená len v roku 2002. Na jednotlivé poistné produkty pripadá nasledovný objem podpory exportu :

•	krátkodobé obchodovateľné riziká			10,0 mld. Sk,
•	krátkodobé neobchodovateľné riziká			  0,3 mld. Sk,
•	strednodobé a dlhodobé riziká		             3,6 mld. Sk.

Celkovú rozpočtovanú výšku podpory exportu na rok 2003 bude možné zvýšiť za predpokladu rozšírenia spolupráce v zmysle podpísaných zmlúv o spolupráci pri poisťovaní vývozných úverov s komerčnými bankami, sprostredkovateľmi v poisťovníctve, ďalším zintenzívnením súčinnosti v rámci EXIMBANKY SR pri prepojení úverových a poisťovacích aktivít a v neposlednom rade aj využitím regionálneho zástupcu na detašovanom pracovisku v Prešove. V roku 2003 EXIMBANKA SR pripravuje nové produkty, a to poistenie úveru na financovanie výroby na vývoz a rozšírenie poistenia neplatobných záruk.

a) krátkodobé obchodovateľné  riziká

Podpora exportu poistením proti krátkodobým obchodovateľným rizikám v roku 2003 dosiahne objem 10,0 mld. Sk deklarovaného vývozu, čo predstavuje rast            o 26,6 % oproti očakávanej skutočnosti roku 2002.

Teritoriálne zameranie podpory exportu v roku 2003 poistením proti obchodovateľným rizikám nadväzuje na teritoriálnu koncepciu zahranično-obchodnej politiky, ktorá predpokladá  smerovanie podstatnej časti slovenského vývozu (takmer 80%) na trhy EÚ, OECD a CEFTA. Z poisteného vývozu bude viac ako 55 % realizovaného na trhoch CEFTA a 30 % v krajinách  EÚ. Najviac poisteného vývozu bude aj v roku 2003 smerovať do Poľska, Českej republiky, Rumunska a Maďarska, ďalej do Talianska, Nemecka a USA.

Z hľadiska komoditného členenia budú poistené vývozy s väčšinovým podielom hotových výrobkov, hlavne hutníckeho, strojárskeho, papierenského, chemického, sklárskeho, drevárskeho a automobilového priemyslu. Orientácia proexportnej politiky štátu na podporu vývozu výrobkov a služieb s vysokým podielom pridanej hodnoty sa bude prejavovať najmä v poistení vývozov strojárskeho a spotrebného priemyslu a pri prepojení bankových a poisťovacích aktivít EXIMBANKY SR.

Plánovaná hodnota upísaných rizík z poistenia krátkodobých vývozných úverov proti obchodovateľným rizikám v roku 2003 predstavuje  5,4 mld. Sk pri výške fondu na krytie komerčných rizík krátkodobých vývozných úverov 241.107 tis. Sk. Využiteľnosť poistnej kapacity sa v roku 2003 predpokladá na 100,0 %, pri bezpečnostnom koeficiente 6,0 (pomer medzi podielom EXIMBANKY SR na upísanom riziku a zdrojmi krytia EXIMBANKY SR). Upísané riziká z poisťovacích činností bude EXIMBANKA SR aj v roku 2003 zaisťovať na medzinárodných zaisťovateľských trhoch. Podiel zaisťovateľov na krytí rizík v roku 2003 vychádza z úrovne kvótového zaistenia roku 2002 (68 % podiel zaisťovateľov, 32 % podiel EXIMBANKY SR).

V oblasti poistenia krátkodobých obchodovateľných rizík bude aj v roku 2003 pri zohľadnení existujúcej konkurencie na trhu potrebné využívať flexibilné poistné sadzby a zvýhodnenia. Priemerná sadzba by mala dosahovať úroveň roku 2002, t.j. cca 0,4 %.

b) krátkodobé neobchodovateľné riziká

Pri poistení krátkodobých vývozných úverov proti politickým rizikám sa v roku 2003 vzhľadom na veľmi nízky záujem o tento druh poistenia predpokladá podpora exportu vo výške 300 mil. Sk pri poklese oproti očakávanej skutočnosti za rok 2002 o 100 mil. Sk.

Predmetom poistenia bude predovšetkým vývoz uskutočňovaný pre vládne inštitúcie alebo do krajín zaradených do kategórie 5 až 7, čo predstavuje krajiny s vysokým až s najvyšším rizikom.

c) strednodobé a dlhodobé riziká

	Rozpočtovaná podpora vývozu poistením strednodobých a dlhodobých projektov v roku 2003 sa predpokladá vo výške 3,6 mld. Sk, čo je pokles oproti očakávanej skutočnosti za rok 2002 o 4,4 mld. Sk.
 
Plán poistenia strednodobých a dlhodobých vývozných úverov proti politickým a komerčným rizikám z hľadiska teritoriálneho zamerania bude uskutočňovaný do krajín zaradených do kategórie 4 až 6, čo predstavuje krajiny s priemerným až veľmi vysokým rizikom. Vychádza z nasledovných pripravovaných obchodných prípadov:

-	dodávka kotlov v rámci projektu modernizácie elektrárne niklového kombinátu MOA (Kuba) v predpokladanej hodnote 1 mld. Sk,
-	vývoz špeciálnej techniky z DMD Trade, a.s., Trenčín pre Ministerstvo obrany a bezpečnosti Indonézskej republiky v predpokladanej hodnote 1,5 mld. Sk,
-	projekt rekonštrukcie kotlového zariadenia elektrárne Felton (Kuba) v predpokladanej hodnote 0,2 mld. Sk,
-	vývoz technologického zariadenia pre Ministerstvo energetiky a vodného hospodárstva Jemenskej republiky v predpokladanej hodnote 0,2 mld. Sk,
-	vývoz traktorov do Kazachstanu v predpokladanej hodnote 0,1 mld. Sk,
-	vývoz energetických zariadení do Turecka v predpokladanej hodnote 0,6 mld. Sk.

Plánovaná hodnota upísaných rizík z poistenia krátkodobých neobchodovateľných a strednodobých a dlhodobých rizík v roku 2003 predstavuje 9,55 mld. Sk pri výške fondu na poistenie krátkodobých vývozných úverov proti politickým rizikám a strednodobých a dlhodobých vývozných úverov proti politickým a komerčným rizikám 1.194.236 tis. Sk. Využiteľnosť poistnej kapacity sa v roku 2003 predpokladá na 100,0 %, pri maximálnej výške bezpečnostného koeficienta 8,0 (pomer medzi podielom EXIMBANKY SR na upísanom riziku a zdrojmi krytia EXIMBANKY SR). V súvislosti so snahou o nárast podpory exportu z poistenia strednodobých a dlhodobých rizík bude prípadnú vyššiu hodnotu upísaných rizík EXIMBANKA SR kryť z vlastných zdrojov tak, aby hodnota poistnej kapacity na rok 2003 dostatočne pokrývala všetky upísané riziká.

V roku 2003 sa uvažuje s vyrovnávaním strát komerčných bánk vyplývajúcich z rozdielov úrokových sadzieb zdrojov ich refinancovania a úrokových sadzieb zahraničných odberateľských úverov poskytnutých týmito bankami vo výške 254,3 mil. Sk v súvislosti s projektmi Shen Tou, ČĽR a Santa Cruz, Kuba. Nakoľko sa predpokladá, že stav fondu na vyrovnávanie ekonomických rozdielov z operácií na finančných trhoch ku koncu roku 2002 dosiahne 128 mil. Sk, bude potrebné prípadné rozdiely vykryť z vlastných zdrojov EXIMBANKY SR.

C.	 	Rozpočet aktív a pasív 

Návrh rozpočtu EXIMBANKY SR na rok 2003 predpokladá, že celkový objem majetku ku koncu roka dosiahne 7.120.000 tis. Sk a zvýši sa oproti očakávanej skutočnosti roku 2002 o 65.000 tis. Sk (o 0,9 %). Pokračujúcou zmenou štruktúry majetku sa znížia aktíva zhodnocované na medzibankovom peňažnom trhu a trhu cenných papierov, ktoré sú ako účelovo viazané prostriedky určené na krytie rizík z poistných a záručných operácií, a budú posilnené obchodovateľné aktíva spojené s úvermi. Pri ich zhodnocovaní EXIMBANKA SR bude dôsledne rešpektovať princípy obozretného podnikania.

Obchodovateľné aktíva podporujúce export sa predpokladajú vo výške 5.460.000 tis. Sk, čo je viac ako sa očakáva ku koncu roka 2002 o 1.090.000 tis. Sk. Ich štruktúra je podrobnejšie analyzovaná v časti B. Obchodné aktivity a ich zdrojové zabezpečenie.

Rozpočtovaný objem termínovaných vkladov k 31.12.2003 v sume 500.000 tis. Sk sa zníži oproti očakávanej skutočnosti roku 2002 o 670.000 tis. Sk pri medziročnom indexe 42,7 %.

Oproti očakávaniam za rok 2002 sa znižuje aj objem obchodovateľných cenných papierov o 350.000 tis. Sk na úroveň 450.000 tis. Sk.

Hmotný a nehmotný investičný majetok EXIMBANKY SR sa predpokladá vo výške 205.845 tis. Sk,  z toho hmotný investičný majetok 186.725 tis. Sk a nehmotný investičný majetok 19.120 tis. Sk. Oproti očakávanej skutočnosti roku 2002 je vyšší o 2.995 tis. Sk pri jeho medziročnom raste o 1,5 %. V návrhu rozpočtu na rok 2003 sa uvažuje s nevyhnutnou obnovou majetku EXIMBANKY SR vo výške 22 mil. Sk financovanou z časti odpisov.

Návrh rozpočtu pasív na rok 2003 vo výške 7.120.000 tis. Sk uvažuje s ich rastom o 0,9 %, ktorý je spojený najmä so zvýšením rezerv o 181.000 tis. Sk a vytvoreným disponibilným ziskom vo výške 93.270 tis. Sk. Ťažiskom zdrojov aj v roku 2003 budú základné imanie a kapitálové fondy (3.013.194 tis. Sk), účelové fondy tvorené zo zverených zdrojov financovania (1.694.236 tis. Sk) a účelové fondy tvorené z vlastných zdrojov financovania (828.907 tis. Sk). V rámci zverených zdrojov financovania sa vzhľadom na neposkytnutie dotácie zo štátneho rozpočtu predpokladá vyčerpanie fondu na vyrovnávanie ekonomických rozdielov z operácií na finančných trhoch v súvislosti s projektmi poistenia a zaistenia. Určité zmeny sa plánujú vo vnútri vlastných a im podobných zdrojoch financovania najmä vo väzbe na rozdelenie časti zisku z minulých rokov.

D.	 	Rozpočet nákladov a výnosov

Základným zámerom EXIMBANKY SR v oblasti jej hospodárenia je aj v roku 2003 pokračujúce zvyšovanie účinnosti využívania disponibilných zdrojov a zhospodárnenie vnútorného chodu EXIMBANKY SR.   Návrh rozpočtu na rok 2003 vychádza z hodnôt nákladov a výnosov očakávaných ku koncu roka 2002 so zohľadnením predpokladanej inflácie a celkových podmienok vývoja slovenskej ekonomiky.

V rozpočte nákladov návrh rozpočtu EXIMBANKY SR na rok 2003 predpokladá v ich základnej štruktúre nasledovný vývoj:

Náklady na finančné činnosti rozpočtované vo výške 36.250 tis. Sk sa majú zvýšiť o 81,7 % oproti očakávanej skutočnosti roku 2002. Sú tvorené nákladmi spojenými so získaním cudzích zdrojov, nákladmi z precenenia cudzej meny, nákladmi na operácie s cennými papiermi, úrokovými nákladmi z eskontných úverov a ostatnými nákladmi, poplatkami za vedenie bežných účtov a termínovaných vkladov vedených v komerčných bankách, poplatkami z BZCS a za brokerské služby.

Náklady spojené s poisťovacou činnosťou v roku 2003 v objeme 30.310 tis. Sk sa zvyšujú o 18,8 % v porovnaní s očakávanou skutočnosťou roku 2002. Tvoria ich náklady na poistné plnenia (14.760 tis. Sk – po odpočítaní podielu zaisťovateľov), náklady na poistné prémie a zľavy (3.000 tis. Sk), náklady na poistné zmluvy (2.150 tis. Sk), náklady z aktívneho zaistenia (10.000 tis. Sk) a iné náklady (400 tis. Sk). Rast daných nákladov vychádza z doterajšieho vývoja škodovosti, ako aj očakávaného nárastu počtu žiadostí o poistenie hlavne pri poistení krátkodobých rizík a zvýšenia cien niektorých informačných agentúr v rozpočtovanom roku.

Jednu z najvýznamnejších položiek v návrhu rozpočtu EXIMBANKY SR na rok 2003 tvoria všeobecné prevádzkové náklady v sume 159.240 tis. Sk, pričom sa predpokladá ich pokles o 7,7 % oproti očakávanej skutočnosti roku 2002. V základnej štruktúre všeobecných prevádzkových nákladov  sa uvažuje s takýmto vývojom:
	
a) 	Náklady na zamestnancov rozpočtované vo výške 44.100 tis. Sk sú na úrovni očakávanej skutočnosti roku 2002. Ich objem je odvodený od súčasného počtu zamestnancov pri nezmenenej výške ich základných miezd.	

b) 	Sociálne náklady v objeme 14.550 tis. Sk. Nadväzujú na objem miezd a z nich platených jednotlivých poistných dávok a fondu zamestnanosti, doplnkového dôchodkového poistenia zamestnancov EXIMBANKY SR a zákonnú tvorbu sociálneho fondu.
 
a) 	Dane a poplatky rozpočtované v sume 370 tis. Sk sú oproti očakávanému stavu za rok 2002 vyššie o 10,4 %, čo súvisí s predpokladaným zvýšením ich sadzieb.

d) 	Nakupované výkony vo výške 81.215 tis. Sk predstavujú v porovnaní s ich očakávanou výškou v roku 2002 nárast o 8,0 %. Je v nich zohľadnený ich predpokladaný cenový nárast v rozpočtovanom roku. 

Celkový objem nakupovaných výkonov je tvorený materiálovými nákladmi  v sume 14.165 tis. Sk. Oproti očakávanému stavu za rok 2002 zaznamenajú len mierne zvýšenie (o 5,9 %), odrážajúce predpokladaný cenový nárast v roku 2003. Sú spojené s nákladmi nevyhnutnými na zabezpečenie potrieb v oblasti informačnej a materiálovej vybavenosti EXIMBANKY SR (drobný majetok, literatúra a tlač, kancelárske potreby, spotreba pohonných hmôt a spotreba ostatného materiálu).

Náklady na nakupovanú energiu (elektrickú energiu, plyn a vodu) uvažované vo výške 2.500 tis. Sk majú vzrásť oproti očakávaniam roku 2002 o 25,0 %. V uvedenom zvýšení sa odráža predpokladaný cenový pohyb u všetkých jej druhov.
 
Ťažisko nakupovaných výkonov tvoria služby nemateriálovej povahy, ktoré sa na rok 2003 rozpočtujú vo výške 64.550 tis. Sk a oproti očakávanej skutočnosti roku 2002 majú vzrásť o 7,8 %. Táto skupina nákladov zabezpečuje základné podmienky prevádzky EXIMBANKY SR. Premietajú sa v nich predovšetkým ostatné služby nemateriálovej povahy v objeme 21.090 tis. Sk, ktoré tvoria služby REUTERS, služby verejnej dátovej siete, náklady na zmenové konania, poplatky za Internet, a iné služby. V tejto položke sú zahrnuté i náklady na plánovanú realizáciu ratingu EXIMBANKY SR renomovanou zahraničnou spoločnosťou. Ďalšími nákladovými položkami sú opravy a udržiavanie (15.400 tis. Sk), cestovné (5.400 tis. Sk), nájomné (5.000 tis. Sk), výkony spojov (4.000 tis. Sk), semináre a školenia (3.600 tis. Sk), služby poradenské a audítorské (3.400 tis. Sk), reklamné a propagačné služby (2.100 tis. Sk), strážna služba (2.000 tis. Sk).

e)	Odpisy hmotného majetku rozpočtované v čiastke 13.755 tis. Sk sú oproti očakávanému stavu k 31.12.2002 vyššie o 15,9 %. Zahŕňajú predpokladané investovanie v roku 2003 v objeme 15 mil. Sk. Podľa jednotlivých skupín sú vyčíslené takto:
-	budovy	5.280 tis. Sk,
-	stroje, prístroje a zariadenia	4.735 tis. Sk,
-	dopravné prostriedky	1.510 tis. Sk,
-	inventár	485 tis. Sk,
-	nábytok	1.545 tis. Sk,
-	zostatková cena HIM v prípade likvidácie             200 tis. Sk.

f)	Odpisy nehmotného majetku predpokladané v sume 5.250 tis. Sk sú oproti očakávanému stavu za rok 2002 nižšie o 80,1 %. Napriek tomu sa v roku 2003 vytvárajú podmienky pre čiastočnú obnovu nehmotného investičného majetku – software vo výške 7 mil. Sk.

Objemovo najvýznamnejšou nákladovou položkou v návrhu rozpočtu EXIMBANKY SR na rok 2003 je tvorba rezerv a opravných položiek z bankových a poisťovacích činností.     

Tvorba rezerv a opravných položiek z bankových činností je rozpočtovaná vo výške 135.000 tis. Sk, z toho rezerv 85.000 tis. Sk a opravných položiek 50.000 tis. Sk. Daný objem je vyšší oproti očakávanému stavu roku 2002 o 73,1 % a vyplýva z predpokladu zvýšeného rozsahu úverových aktivít a ich rizikovosti. 

Tvorba rezerv a opravných položiek z poisťovacích činností sa predpokladá v sume 154.500 tis. Sk, čo predstavuje oproti očakávanému stavu za rok 2002 nárast o 3,8 %. Tvorba rezerv vo výške 153.000 tis. Sk  zahŕňa tvorbu rezerv na poistné budúcich období z poistenia krátkodobých neobchodovateľných a strednodobých a dlhodobých rizík (122.000 tis. Sk), tvorbu škodových rezerv a tvorbu rezervy na poistné prémie a zľavy. Tvorba opravných položiek v sume 1.500 tis. Sk vychádza z vývoja klasifikovaných pohľadávok v predchádzajúcich rokoch.

	Ostatné prevádzkové náklady rozpočtované vo výške 3.880 tis. Sk zahŕňajú najmä platby poistného, príspevky združeniam, príspevky do garančného fondu. Návrh rozpočtu na rok 2003 uvažuje s ich znížením o 62,6 % z dôvodu jednorázového odpisu pohľadávky z cenného papiera v roku 2002.

Celkové náklady EXIMBANKY SR v návrhu rozpočtu na rok 2003 sa predpokladajú v objeme 565.650 tis. Sk pri ich medziročnom zvýšení o 7,0 %. Uvedený nárast je spojený najmä so získaním cudzích zdrojov a predpokladaným zvýšením nákladov spojených s tvorbou rezerv z bankových činností.

Návrh rozpočtu výnosov EXIMBANKY SR na rok 2003 predpokladá v ich základnej štruktúre tento vývoj :

Výnosy z finančných činností sú rozpočtované vo výške 400.450 tis. Sk, čo je nižšie oproti očakávanej skutočnosti roku 2002 o 2,0 %.

	Výnosy z bankových (úverových a záručných) aktivít sa uvažujú v objeme 281.140 tis. Sk  pri ich raste oproti očakávanému stavu roku 2002 o 27,5 %. Je to výsledkom zmeny štruktúry obchodovateľných aktív v prospech bankových produktov. Naproti tomu sa znižujú výnosy z účtov v bankách, a to až o 40,6 % na objem 64.150 tis. Sk. 

	V roku 2003 sa predpokladá pokles aj u výnosov z operácií s cennými papiermi o 34,6 %, čo je odrazom pokračujúcich  zmien celkovej obchodnej politiky EXIMBANKY SR v roku 2003.

	Výnosy spojené s poisťovacou činnosťou sú na rok 2003 rozpočtované v hodnote 193.600 tis. Sk.  Sú tvorené predovšetkým predpísaným poistným (186.000 tis. Sk – po zohľadnení poistného postúpeného zaisťovateľom, z toho 173.000 tis. Sk predstavuje predpis poistného z poistenia strednodobých a dlhodobých rizík). Pokles výnosov o 13,8 % v porovnaní s očakávanou skutočnosťou roku 2002 súvisí s predpokladaným poklesom objemu poistenia strednodobých a dlhodobých obchodných prípadov.

	Návrh rozpočtu výnosov na rok 2003 zohľadňuje aj použitie rezerv a opravných položiek vytvorených v predchádzajúcich rokoch vo výške 63.000 tis. Sk (nárast o 17.300 tis. Sk oproti očakávanej skutočnosti za rok 2002), a to z bankových činností 5.000 tis. Sk a z poisťovacích činností 58.000 tis. Sk. Na uvedenom objeme sa v rozhodujúcej miere podieľa použitie rezerv z poisťovacích činností (57.000 tis. Sk) a zahŕňa použitie rezerv na poistné budúcich období, použitie škodových rezerv a rezerv na poistné prémie a zľavy.

	Celkový objem rozpočtovaných výnosov na rok 2003 sa uvažuje vo výške 658.920 tis. Sk, čo je pokles o 3,2 % oproti očakávanej skutočnosti roku 2002. 

C.	Hospodársky výsledok 

	Z rozpočtovaného vývoja nákladov a výnosov na rok 2003 EXIMBANKA SR predpokladá hospodársky výsledok po zdanení vo výške 93.270 tis. Sk. Oproti stavu očakávanému v roku 2002 je nižší o 58.830 tis. Sk (o 38,7 %). Odráža sa v ňom úsilie EXIMBANKY SR o zvyšovanie účinnosti podpory exportu jej nástrojmi a o zhospodárňovanie vlastnej činnosti.

*  *  *

	Návrh rozpočtu EXIMBANKY SR na rok 2003 nadväzuje na trendy prehlbovania účinnosti pri využívaní jej ekonomického potenciálu na podporu exportných aktivít podnikateľských subjektov Slovenskej republiky. Vychádza pritom z ďalšej reštrukturalizácie použitia zdrojov v prospech obchodných aktivít podporujúcich export, a to i rozšírením produktovej štruktúry.